Tähän juttuun oli vaikea saada haastateltavia. Ulkomaiset rakennusmiehet pelkäävät menettävänsä työmahdollisuutensa Suomessa, jos kertovat oloistaan työmaalla.

Osan heistä työnantajat ovat jo lähettäneet takaisin kotimaihinsa. He haluaisivat kuitenkin palata, sillä kotimaassa on vaikea löytää työtä ja Suomessa palkkataso on selkeästi korkeampi.

Lisäksi työntekijät kertovat joutuneensa allekirjoittamaan pääurakoitsija Skanskan kanssa sopimuksen: ei saa ottaa kuvia, ei videoita. Työntekijät pelkäävät joutuvansa vastuuseen, kun nyt rikkovat sopimuksen. Skanskan mukaan kyse on normaalista tietosuoja-asetuksen edellyttämästä käytännöstä.

Haastateltavista vain yksi, Ilir, suostui puhumaan omalla nimellään ja kasvoillaan, vaikka hänkin sanoo pelkäävänsä oman ja läheistensä turvallisuuden puolesta. Hän asuu nykyään pysyvästi Suomessa. Hänet on uhattu tappaa ja häntä on painostettu vielä tämän jutun teon aikana.

Heidät on peloteltu jo lähtömaassa, että suomalaiseen ammattiliittoon ei sitten oteta yhteyttä tai hommat loppuu. ― Kimmo Palonen, Rakennusliiton varapuheenjohtaja

Haastateltavien kertomukset muistuttavat hyvin paljon toisiaan. Niissä toistuvat samat asiat: työpäivät ovat olleet pitkiä, ylitöistä ei ole maksettu, sunnuntailisiä ei ole maksettu, peruspalkka on ollut alhaisempi kuin on sovittu, palkka ei ole ollut työehtosopimuksen mukainen, työtapaturmia ei ole haluttu myöntää, eikä niitä ole raportoitu AVI:lle.

Lisäksi haastateltavat kertovat, että työmaalla nopeus on ollut turvallisuutta tärkeämpää.

Jos työntekijät ovat hakeneet apua ammattiliitosta, aluehallintovirastosta tai Skanskalta, heille on koitunut ikävyyksiä. Heidät on uhattu irtisanoa tai jopa irtisanottu välittömästi.

Skanskan mukaan stadionin työmaalle ei tässä remontin vaiheessa voi päästä kuvaamaan. Skanskan mainosteksti rakennustyömaalla: "We build for a better society". Kuva: Ghadi Boustani / Yle

Ilirin kohdalla kaikki lähti siitä, että hän huomasi virheitä palkkakuiteissaan. Kuittien mukaan työnantaja maksoi noin pari sataa euroa vähemmän kuukaudessa kuin olisi pitänyt. Sama ongelma koski myös muita yrityksen työntekijöitä.

Kun Ilir pyysi muutosta asioihin, hänet leimattiin vaikeaksi työntekijäksi.

Ilir kävi puhumassa asiasta myös suoraan Skanskalle, kuten häntä oli tällaisessa tilanteessa neuvottu tekemään.

Alihankkijan alihankkijana Olympiastadionin työmaalla toimineen yrityksen vastuuhenkilön mukaan kyse on ollut vahingosta. Hänen mukaansa he ovat aina maksaneet palkat, jotkut työntekijät ovat vain niin laiskoja, että eivät tee tuntilistoja.

– Voi olla, että on virheitä, jos työntekijä ei toimita tuntilappuja ajoissa, mutta vain yksi tai kaksi kertaa on ehkä näin tapahtunut.

Aluehallintoviraston tarkastusasiakirjoista käy kuitenkin ilmi, että firman työntekijöille ei ollut maksettu työehtosopimuksen mukaisia henkilökohtaisia lisiä eikä korotettua palkkaa sunnuntaisin.

Lopulta myös Rakennusliitto puuttui asiaan. Useampi yrityksen työntekijä oli ollut sinne yhteydessä. Tämän jälkeen Ilirille ja muillekin yrityksen 60:lle työntekijälle maksettiin puuttuvia palkkoja takaisin.

Emme ole oikea taho ottamaan kantaa asiaan. Olympiastadionia hallinnoivana tahona odotamme ja edellytämme vastuullista toimintaa kaikilta hankkeen osapuolilta.

― Ari Kuokkanen, Stadion Säätiön toimitusjohtaja

Ilirille asioihin puuttumisesta koitui kuitenkin vakavia seurauksia.

MOT:lla on tallenne puhelusta, jossa Ilirin työnantaja soittaa hänelle ja uhkaa tappaa.

Ilir alkoi nauhoittaa omia puheluitaan sen jälkeen, kun hänelle tuli tunne, että hänen olisi hyvä säilyttää todisteita jatkuvasta uhkailusta.

Nauhalla soittaja huutaa:

”Miksi sinä keskustelet muiden ihmisten kanssa, kun sinulla on jotain? Minä otin sinut töihin, vaikka et osannut yhtään naulaa lyödä. Olen integroinut sinut töihin, ja sitten menet ja pilaat firmani maineen.”

”Kuuntele, mitä minän sanon sinulle. Ole varovainen minun kanssani. Vannon äitini sielun kautta, että sinulle käy toimestani kuten Jeesus Kristukselle. Ripustan sinut telineeseen, ja kun tungen puukon kärjen suuhusi, en vedä sitä ulos ennen kuin olen palleissasi asti.”

Soittajan mukaan hän ei ole koskaan uhannut ketään. Ruma kieli voi johtua hänen mukaansa siitä, että rakennustyömailla huudetaan koko ajan.

– Rakennusporukat ovat sellaisia, että he ovat hermona aina. Kaikki puhuvat kovalla äänellä ja huudetaan, hän kertoo MOT:lle puhelimessa.

Ilirille kyse ei ollut pelkästään huutamisesta. Hän sanoo pelkäävänsä.

– Kyllä. Minä otan tämän vakavasti. Ei se ole kivaa, että joku soittaa sinulle ja sanoo, että minä kuolen. Se pelottaa.

Ilirille soittanut henkilö on aiemmin tuomittu pahoinpitelystä.